AfriForum vra ondersoek na polisie in Kaapstad | Netwerk24
Deur Llewellyn Prince 23 September 2020 18:49
AfriForum eis 'n ondersoek op die hoogste vlak na die Wes-Kaapse polisie se "ondeurdagte" optrede tydens 'n protesoptog deur die toerismebedryf vroeër in Kaapstad.
AfriForum het Woensdag aan genl. Khehla Sitole, nasionale polisiekommissaris, geskryf en hom gevra om lt. genl. Yolisa Matakata, Wes-Kaapse polisiehoof, en haar bestuurspan se optrede tydens die optog van 24 Julie te ondersoek.
Thomas van Dalen, AfriForum se waarnemende hoof van gemeenskapsveiligheid vir die suidelike streek, het Woensdag in 'n verklaring gesê AfriForum het op 24 Julie aan Matakata geskryf en redes gevra vir die "onnodige en hardhandige" hantering van lede van die toerismebedryf.
"Die organisasie het sy skok uitgespreek oor die wrede en hardhandige hantering van mense wat in (die middestad van) Kaapstad aan 'n vreedsame betoging deelgeneem het. Die polisie het optoggangers met 'n waterkanon gespuit en met traangas en skokgranate uiteen gejaag"
Volgens Van Dalen is verskeie aanmanings aan Matakata gerig oor 'n verduideliking.
Op 27 Augustus het Matakata teruggeskryf en gemeld "ingevolge regulasie 37 van die Rampbestuurwet is alle samekomste verbied met sekere uitsonderings. Dié optog was nie op die lys van uitsonderings nie."
Van Dalen meen die polisie se optrede dui op substandaard opleiding en 'n onvermoë om wet en orde te handhaaf.
"In die lig daarvan het AfriForum ons misnoeë te kenne gegee oor Matakata se flou verweer en het haar stelling verwerp dat die gebruik van die waterkanon in dié geval deel uitmaak van minimum geweld," sê Van Dalen.